钦定古今图书集成/方舆汇编/职方典/第1156卷 > 《繇紫霄登太和绝顶记》前人
## 钦定古今图书集成/方舆汇编/职方典/第1156卷 > 《繇紫霄登太和绝顶记》前人

夜潺湲不已，若梦中度三峡也。比五鼓醒，而绝不闻
雨声。质明，起礼前殿壁，其后铁色横上，千仞若屏，曰
“展旗峰。”出憩禹迹池，泉声益怒，飞流缥碧可爱。仰视
雨脚，下垂而堑若阁者，甚畏之。然已决䇲，则励舆人前池之右为福地，古七十二之一也。宫其上，弗及访，
俄而渐开霁，所入皆狭径，两壁直上无尽，而三公、五
老诸峰以次现。乃更用濯雨，故蒨润葱蔚。因咏唐人
“群峭壁摩天”语，叹其指意之妙。久之，岩忽辟，其阳丹
碧出没杳霭中。稍迫而视宫之额，则南岩也，舍弗止。
乃度宫西岭，下视大壑，若孟诸，席以古松长杉之属。
自是度榔梅祠，地益高，壑益雄深。仰而睇，俯而瞰，无
非以奇售者。所历宫观，羽众以笙管导之，出没云气
中，时亦为风续断。或前薄崖而为回风调，穿入洼幽，
则若瓮呼者。度半舍许，得一涧。舆人来请曰：“从此狭
中，穿则故道也。当步上三天门，此而下趣涧，则改径，
可以舆亡苦。”乃听其所之，以得雨。稍走沮洳，怪石错
道，古木偃蹇。其右仰而诸峰之高，以为亡隃矣。左仰
而峰势益峻，遂失其右所在。久之，蛇行争鸟道，凡数
千级，而跻太和之西岭。又折而下，泥滑益甚，舁人足
前趾恒蹈空，又数失而顾其身，乃空悬数千仞，悔不
若步之小安也。已上太和，憩傍室，顾视诸道人，舍其
址半附岩，则重累而度之，多者至七层，若蜂蛎之为
房。罡风蓬蓬，势欲堕不堕，甚危之，而竟无恙也。改服
礼真武，遂登绝顶，曰天柱峰。由太和而望，天柱高仅
百丈耳，而行若数里者，左挽悬而右肩息不能得，悬
之十一，辄喘定，乃复上。遂礼金殿，殿以铜为之，而涂
以黄金，中为真武像者一，为列将像者四，凡几坐供
御，皆金饰也。已出而顾所谓七十二峰者，其香炉最
高，然犹之乎榻前物耳。《荆州图副记》云：“峰首状博山，
香炉亭亭远出。又郭仲产《南雍州记》云：有三磴道，上
磴道名香炉峰。然则后人易香炉为天柱，而以其从
峰称香炉耶？馀峰伙不能胪述。而其大都皆罗列四
起，若趋谒者，又若侍卫。时乍晴，蒙气犹重，不能得汉
江。而三方之山若大海，挟银涛，层涌叠至，使人目眩
不暇接。古语云：‘㟥山轻霄’。盖其上，白云当其前。”有味
乎言哉！诸山皆培𪣻，独东南一山最高，意不肯为天
柱下者，而又外向。问其名，曰外朝峰，乃在房陵官道
也。凡山所有峰涧岩泉之属，不可指数，而其名即道。
流辈剽它志被之。又举以傅真武为真武称者，不可
指数，而皆无据。时分守李君元庄从为饭神库之后
院，谢去。客有言范丫髻者，居二十馀年矣。冬夏一衲，
食一饭，亡盐酪。所栖止一石窦，试迹之，则已至矣，貌
瘠而神腴，双眸炯炯，即一衲鹑悬，历寒暑，亡秽也。与
之语，不能为虚，而能为不虚者，亦杂用儒家言。顾谓
“得道可以遗身，然何渠能外身以求道耶？”为作白汤
饭供，尽两𫭟而别。